ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ για τον απολογισμό της εφαρμογής της οδηγίας 96/16/EΚ σχετικά με τις στατιστικές έρευνες που πρέπει να διενεργούνται στον τομέα του γάλακτος και των γαλακτοκομικών προϊόντων (σύμφωνα με το άρθρο 8 της οδηγίας 96/16/EΚ)

ΠΕΡΙΕΧΟΜΕΝΑ

Εισαγωγη

1. Εφαρμογη τησ νομοθεσιασ

1.1. Επισκόπηση

1.1.1. Η πρόοδος που έχει επιτευχθεί

1.1.2. Δυσχέρειες εφαρμογής.

1.2. Ανάλυση των κύριων ζητημάτων

1.2.1. Η πρωτεΐνη στα κύρια γαλακτοκομικά προϊόντα.

1.2.2. Οι προθεσμίες διαβίβασης

1.2.3. «Ακαθάριστη/καθαρή» προσέγγιση

1.2.4. Τριετείς στατιστικές

2. Ορισμενa στατιστικα συμπερασματα

Εισαγωγη

Η Επιτροπή συνέταξε την παρούσα έκθεση σύμφωνα με το άρθρο 8 της οδηγίας 96/16/ΕΚ του Συμβουλίου, της 19ης Μαρτίου 1996 σχετικά με τις στατιστικές έρευνες που πρέπει να διενεργούνται στον τομέα του γάλακτος και των γαλακτοκομικών προϊόντων [1], που ορίζει ότι «Η Επιτροπή υποβάλλει στο Συμβούλιο, το αργότερο την 1η Ιουλίου 1999, έκθεση στην οποία θα περιγράφεται η εμπειρία που θα αποκτηθεί κατά την εφαρμογή της παρούσας οδηγίας. Με την ευκαιρία αυτή, υποβάλλει ιδίως τα αποτελέσματα της ανάλυσης που αναφέρεται στο άρθρο 4 παράγραφος 2, συνοδευόμενα, ενδεχομένως, από τις προτάσεις για την οριστική περίοδο».

[1] OJ L 78, 28.3.1996

Η παρούσα έκθεση αποτελεί τη συνέχεια της αρχικής ενδιάμεσης έκθεσης της 27ης Φεβρουαρίου 2000 [COM(2000)600 τελικό] και καλύπτει ολόκληρο το πλαίσιο της κατάρτισης και της εφαρμογής της παρούσας νομοθεσίας.

Η παρούσα έκθεση έπρεπε να έχει διαβιβαστεί στο Συμβούλιο μέχρι την 1η Ιουλίου 1999. Ωστόσο, αυτό δεν κατέστη δυνατό, κυρίως για τους εξής δύο λόγους:

- μέχρι την ημερομηνία αυτή η Επιτροπή δεν είχε στοιχεία όσον αφορά το τρίτο έτος εφαρμογής της σχετικής νομοθεσίας, δεδομένου ότι η εν λόγω νομοθεσία προβλέπει ότι τα κράτη μέλη πρέπει να διαβιβάσουν στην EUROSTAT, μέχρι τις 30 Ιουνίου 1999, τα ετήσια στοιχεία για το έτος που έληξε.

- επιπλέον, τον Ιούλιο του 1999, πραγματοποιήθηκε ειδική συνεδρίαση της ομάδας εργασίας για τις στατιστικές στον τομέα του γάλακτος για να εξετάσει τα κύρια προβλήματα που προέκυψαν κατά την εφαρμογή της απόφασης 97/80/EK, τα οποία μπορούσαν να επηρεάσουν ορισμένες πτυχές που εξετάζονται στην έκθεση που πρέπει να υποβληθεί στο Συμβούλιο.

1. Εφαρμογη τησ νομοθεσιασ

1.1. Επισκόπηση

1.1.1. Η πρόοδος που έχει επιτευχθεί

Στη συνέχεια παρατίθενται ορισμένες από τις διαφορές μεταξύ της προηγούμενης νομοθεσίας [2] και της νέας νομοθεσίας [3] :

[2] Οδηγία του Συμβουλίου 72/280/EΟΚ και απόφαση της Επιτροπής 72/356/EΟΚ

[3] Οδηγία του Συμβουλίου 96/16/EΚ και απόφαση της Επιτροπής 97/80/EΚ

Προηγούμενη νομοθεσία // Νέα νομοθεσία

* Κατανομή των τυριών: η Επιτροπή ταξινομεί τους τύπους τυριών που παρέχονται από τα κράτη μέλη σύμφωνα με την περιεκτικότητα λίπους στην ξηρά ύλη. // * Τα τυριά ταξινομούνται ανάλογα με τον τύπο γάλακτος και ανά κατηγορίες σύμφωνα με τη σκληρότητά τους.

* Κατανομή του βουτύρου και άλλων λιπών: περιλαμβάνει κυρίως δύο κατηγορίες. // * Το βούτυρο χωρίζεται σε τέσσερις κατηγορίες. Η αρχική κατανομή τροποποιήθηκε στη συνέχεια από κατανομή σε εννέα κατηγορίες, για πέντε από τις οποίες προβλέπεται η προαιρετική συλλογή και υποβολή δεδομένων.

* Επεξεργασία της διασυνοριακής παραγωγής: στους τομείς της διαθεσιμότητας και της χρησιμοποίησης, οι εισαγωγές και οι εξαγωγές καταχωρούνται σε διαφορετικές θέσεις. // * Εκτός από ορισμένες διαφορές που αφορούν τις προδιαγραφές των προϊόντων, η επεξεργασία των πληροφοριών για τις εισαγωγές και τις εξαγωγές ευρίσκεται σε διαφορετικές θέσεις τόσο στα διαθέσιμα όσο και στη χρησιμοποίηση. Χρειάζεται να βελτιωθεί η ακρίβεια των στοιχείων όσον αφορά την προέλευση του γάλακτος.

* Η επεξεργασία των διαφορών αποτελεί αντικείμενο ειδικής θέσης ενώ η θέση «άλλες χρήσεις» χωρίζεται σε δύο διαφορετικές θέσεις. // * Η επεξεργασία των διαφορών αποτελεί αντικείμενο ειδικής θέσης. Αφορά μόνο τα λιπαρά και τις εισροές πλήρους και αποκορυφωμένου γάλακτος. Οι χρήσεις δεν προσδιορίζονται επακριβώς αλλά το πεδίο της απάντησης είναι ανοικτό.

* Η παραγωγή γάλακτος στις γεωργικές εκμεταλλεύσεις : εφαρμογή του πίνακα της απόφασης εφαρμογής. // * Ο Πίνακας Γ της νέας απόφασης καλύπτει το θέμα αυτό, εκτός από ορισμένες διαφορές. Οι μεθοδολογικές πληροφορίες σχετικά με τη συλλογή στατιστικών στοιχείων για την παραγωγή γάλακτος στις γεωργικές εκμεταλλεύσεις καταδεικνύουν την εφαρμογή της νομοθεσίας με διαφορετικές μεθόδους: μηνιαίες δηλώσεις, εκτιμήσεις ή δειγματοληψία. Πρέπει να σημειωθεί ότι τα στοιχεία των στατιστικών περιφερειακής παραγωγής αγελαδινού γάλακτος συμφωνούν με εκείνα που παρέχονται στον πίνακα Γ της απόφασης.

Οι κύριες διαφορές και βελτιώσεις στις οποίες δόθηκε προτεραιότητα κατά τα έτη εφαρμογής της νέας νομοθεσίας είναι οι εξής:

- Οι στατιστικές πληροφορίες σχετικά με την περιεκτικότητα σε πρωτεΐνη των κύριων γαλακτοκομικών προϊόντων έχει ουσιαστική σημασία για την αξιολόγηση της εφαρμογής της νομοθεσίας για τις στατιστικές στον τομέα του γάλακτος. Οι διάφορες συνεδριάσεις της ομάδας εργασίας για τις στατιστικές γάλακτος οδήγησαν σταδιακά σε μια συμφωνία μεταξύ των κρατών μελών και της Επιτροπής όσον αφορά τη δυνατότητα συγκέντρωσης πληροφοριών για το θέμα αυτό που να ικανοποιεί ποιοτικά κριτήρια συλλογής στατιστικών στοιχείων. Οι μέθοδοι για την καταμέτρηση και/ή τον υπολογισμό της περιεκτικότητας σε πρωτεΐνη των κύριων γαλακτοκομικών προϊόντων αναλύθηκαν, συγκρίθηκαν και συνοψίστηκαν. Τα κράτη μέλη αποδέχθηκαν, βάσει μιας συμφωνίας κυρίων, να παρέχουν τα στοιχεία σε ετήσια βάση, πραγματοποιώντας μετρήσεις και υπολογισμούς με τη μέθοδο που κρίνουν ως καταλληλότερη.

- Η οδηγία 96/16/EK (που στο εξής αποκαλείται «η νέα νομοθεσία») καθορίζει ότι τα κράτη μέλη ανακοινώνουν ετησίως μεθοδολογική έκθεση σχετικά με την εφαρμογή της νομοθεσίας για τις στατιστικές γάλακτος. Τα κράτη μέλη παρείχαν τις αναγκαίες πληροφορίες και διάφορες διμερείς επαφές συμπλήρωσαν τις μεθοδολογικές εκθέσεις που υποβλήθηκαν σύμφωνα με το άρθρο 5 της εν λόγω οδηγίας. Επιπλέον, διανεμήθηκε ένα μεθοδολογικό ερωτηματολόγιο που καλύπτει τα βασικά ζητήματα όσον αφορά την εφαρμογή της νομοθεσίας για τις στατιστικές γάλακτος. Οι απαντήσεις έδωσαν τη δυνατότητα να επισημανθούν οι ομοιότητες και οι διαφορές όσον αφορά την ερμηνεία της νομοθεσίας και συμπλήρωσαν τις πληροφορίες στις οποίες βασίζεται η παρούσα έκθεση.

- Oι περιφερειακές στατιστικές όσον αφορά την παραγωγή αγελαδινού γάλακτος. Η υποχρεωτική αποστολή αυτών των στοιχείων από τα κράτη μέλη, που προβλεπόταν από την προηγούμενη νομοθεσία (οδηγία 72/280/EK, η οποία καταργήθηκε από την οδηγία 96/16/EK), διαγράφηκε από την ισχύουσα νομοθεσία. Εντούτοις, τα κράτη μέλη συμφώνησαν, στο πλαίσιο συμφωνίας κυρίων, να διαβιβάζουν τα στοιχεία αυτά, ύστερα από αίτημα της Επιτροπής. Αυτές οι πληροφορίες είναι ιδιαίτερα σημαντικές για την ανάλυση και την πρόβλεψη των τάσεων στον τομέα του γάλακτος. Δεδομένου ότι οι πληροφορίες αυτές δεν είναι άμεσα διαθέσιμες σε όλα τα κράτη μέλη, η Eurostat πρότεινε τη χρησιμοποίηση μεθόδων υπολογισμού που παράγουν ικανοποιητικά, αξιόπιστα και συγκρίσιμα στατιστικά αποτελέσματα. Στο πλαίσιο αυτό, κατέστη δυνατή η δημιουργία βάσης δεδομένων για την περιφερειακή παραγωγή αγελαδινού γάλακτος, η οποία τέθηκε στη διάθεση των χρηστών από το πρώτο εξάμηνο του 2002, γεγονός που αποτελεί αξιοσημείωτο βήμα προόδου.

1.1.2. Δυσχέρειες εφαρμογής.

Οι κύριες δυσκολίες που προέκυψαν κατά την εφαρμογή της νομοθεσίας στην οποία αναφέρεται η παρούσα έκθεση μπορούν να διαιρεθούν σε δύο κατηγορίες: τις δυσκολίες που συνδέονται με τη διαβίβαση των στοιχείων και τις μεθοδολογικές δυσκολίες.

Όσον αφορά τις δυσκολίες που συνδέονται με τη διαβίβαση των στοιχείων, η Eurostat επισημαίνει δύο κύρια ζητήματα: τις προθεσμίες διαβίβασης και τον εμπιστευτικό χαρακτήρα των δεδομένων.

Σχετικά με το θέμα των προθεσμιών διαβίβασης, πρέπει να τονιστεί ότι η νέα νομοθεσία για τις στατιστικές γάλακτος κατάργησε τη διαβίβαση εβδομαδιαίων στατιστικών, προκειμένου να δοθεί στα κράτη μέλη η δυνατότητα να διαβιβάζουν κυρίως μηνιαίες και ετήσιες στατιστικές εντός αυστηρών προθεσμιών.

Η καθυστερημένη διαβίβαση στοιχείων από μερικά κράτη μέλη συνεπάγεται την καθυστερημένη ενημέρωση των βάσεων δεδομένων της Eurostat και μειώνει το γενικό ενδιαφέρον των κύριων χρηστών για τις στατιστικές γάλακτος (παράρτημα 1).

Όσον αφορά την εμπιστευτικότητα, πρέπει να σημειωθεί ότι ο αριθμός των δεδομένων που καλύπτονται από το στατιστικό απόρρητο έχει αυξηθεί σημαντικά από την έναρξη ισχύος της νέας νομοθεσίας (παράρτημα 2). Το γεγονός αυτό υποχρεώνει την Eurostat να δημοσιεύει ορισμένα από τα στοιχεία αυτά μόνο ως συγκεντρωτικά για την ΕΕ15. Κατά συνέπεια, χάνεται ο λεπτομερής χαρακτήρας των πληροφοριών που διατίθενται στα περισσότερα κράτη μέλη, με αποτέλεσμα την υποβάθμιση της βάσης δεδομένων που προσφέρεται στους χρήστες. Εάν οι μονάδες έρευνας λαμβάνονταν υπόψη σε επίπεδο «τοπικών παραγωγικών μονάδων» [4] (και όχι «επιχειρήσεων»), θα αυξανόταν ο αριθμός τους και θα ξέφευγαν από το κατώτατο όριο των τριών παραγωγικών μονάδων για τις οποίες ισχύει το απόρρητο. Μια τέτοια μετατόπιση από «την επιχείρηση» στην «τοπική παραγωγική μονάδα» θα βοηθούσε επίσης στον καλύτερο προσδιορισμό των πληροφοριών που απαιτούνται για τις τριετείς στατιστικές όσον αφορά τη διάρθρωση της γαλακτοκομικής βιομηχανίας (βλ. κατωτέρω).

[4] Υπό την έννοια του κανονισμού (ΕΟΚ) αριθ. 696/93 του Συμβουλίου για τις στατιστικές μονάδες παρατήρησης και ανάλυσης του παραγωγικού συστήματος στην Ευρωπαϊκή Κοινότητα (ΕΕ L 76 της 30.3.1993, σ. 1

Όσον αφορά τις μεθοδολογικές δυσκολίες κατά την εφαρμογή της νομοθεσίας, τίθενται δύο κύρια ζητήματα: α) το πρόβλημα της επαναχρησιμοποίησης των ενδιάμεσων γαλακτοκομικών προϊόντων και β) οι τριετείς στατιστικές όσον αφορά τη διάρθρωση των γαλακτοκομικών επιχειρήσεων.

Η επαναχρησιμοποίηση των ενδιάμεσων γαλακτοκομικών προϊόντων αξίζει ιδιαίτερης προσοχής για δύο λόγους: Πρώτον, οι πληροφορίες για την επαναχρησιμοποίηση εμβαθύνουν τις γνώσεις μας για το γαλακτοκομικό τομέα. Δεύτερον, γνωρίζοντας τις επαναχρησιμοποιήσεις αποφεύγουμε τους διπλούς υπολογισμούς, όπως άλλωστε απαιτεί σαφώς η οδηγία 96/16/EK.

Η δυνατότητα κατάρτισης τριετών στατιστικών όσον αφορά τη διάρθρωση των γαλακτοκομικών επιχειρήσεων εξαρτάται άμεσα από τον σαφή καθορισμό των γαλακτοκομικών εγκαταστάσεων: πρόκειται για «επιχειρήσεις» ή για «τοπικές παραγωγικές μονάδες»;

Στην πράξη, η σύγχυση μεταξύ αυτών των δύο προσεγγίσεων δυσχεραίνει την κατάρτιση αξιόπιστων στατιστικών όσον αφορά τη δομή των εγκαταστάσεων και τονίζει εκ νέου το πρόβλημα της επαναχρησιμοποίησης των ενδιάμεσων γαλακτοκομικών προϊόντων.

Ένα από τα ζητήματα στα οποία πρέπει να δοθεί ιδιαίτερη προσοχή είναι η συνέπεια μεταξύ του καταλόγου των ορισμών της νομοθεσίας στον τομέα του γάλακτος, ο οποίος παραμείνει αμετάβλητος από την έναρξη ισχύος της νομοθεσίας αυτής, και των διάφορων ονοματολογιών και ταξινομήσεων προϊόντων οι οποίες αναθεωρούνται τακτικά (συνδυασμένη ονοματολογία, prodcom και NACE).

1.2. Ανάλυση των κύριων ζητημάτων

1.2.1. Η πρωτεΐνη στα κύρια γαλακτοκομικά προϊόντα.

Το άρθρο 4 παράγραφος 2 της οδηγίας 96/16/EK προβλέπει την ανάλυση της δυνατότητας διεύρυνσης των ετήσιων στατιστικών πληροφοριών, ώστε να περιλάβουν την περιεκτικότητα των κυρίων γαλακτοκομικών προϊόντων σε πρωτεΐνες. Για το σκοπό αυτό, τα κράτη μέλη πραγματοποίησαν, κατά τη διάρκεια των τριών ετών μετά από την έναρξη ισχύος της οδηγίας, πειραματικές έρευνες ή μελέτες για την επίτευξη του στόχου αυτού. Στο ίδιο άρθρο προβλέπεται ότι η Επιτροπή καταρτίζει πρόγραμμα εργασίας για καθένα από τα τρία αυτά έτη.

Μετά το πέρας της δοκιμαστικής περιόδου, τα κράτη μέλη συνέχισαν να διαβιβάζουν, σε εθελοντική βάση, τα στοιχεία που απαιτούνται για τον υπολογισμό της περιεκτικότητας σε πρωτεΐνη των γαλακτοκομικών προϊόντων.

Στο πλαίσιο αυτό, η Επιτροπή συνέταξε μια περίληψη των διάφορων μεθόδων καταμέτρησης και υπολογισμού [5] της περιεκτικότητας σε πρωτεΐνη των κύριων γαλακτοκομικών προϊόντων. Οι μέθοδοι χωρίζονται σε δύο βασικές κατηγορίες: η πρώτη βασίζεται στη μέτρηση ή στον υπολογισμό της πρωτεΐνης στο τελικό προϊόν («στην εκροή») και η δεύτερη βασίζεται στην περιεκτικότητα σε πρωτεΐνη των προϊόντων που χρησιμοποιούνται στην εισροή. Αυτές οι μετρήσεις παρέχουν μια ικανοποιητική εκτίμηση της περιεκτικότητας σε πρωτεΐνη των κύριων γαλακτοκομικών προϊόντων σε ευρωπαϊκό επίπεδο. Λαμβανομένων υπόψη του κριτηρίου της αποτελεσματικότητας ως προς το κόστος και του φόρτου των εργασιών που συνεπάγονται οι επιπλέον στατιστικές έρευνες, αυτή η λύση κρίνεται αποτελεσματικότερη.

[5] Υποβλήθηκε στην ομάδα εργασίας για τις στατιστικές γάλακτος στις 14/15 Νοεμβρίου 2001.

1.2.2. Οι προθεσμίες διαβίβασης

Η νομοθεσία ορίζει ότι οι μηνιαίες στατιστικές γάλακτος αποστέλλονται εντός 45 ημερών από το τέλος του μήνα αναφοράς. Τα ετήσια και τα τριετή στοιχεία αποστέλλονται τον Ιούνιο και το Σεπτέμβριο μετά το έτος αναφοράς. Στόχος είναι η ταχεία ενημέρωση των βάσεων δεδομένων και η παροχή αξιόπιστων, γρήγορων και εναρμονισμένων πληροφοριών σε ευρωπαϊκό επίπεδο το συντομότερο δυνατόν.

Το παράρτημα 1 της παρούσας έκθεσης παρουσιάζει τις καθυστερήσεις για τη διαβίβαση των ετήσιων και μηνιαίων στατιστικών στοιχείων από το 1997 ως το 2000 (ή/και το 2001). Μερικά κράτη μέλη εξακολουθούν να παρουσιάζουν καθυστερήσεις. Σχεδόν τα δύο τρίτα των κρατών μελών υποβάλλουν καθυστερημένα τις ετήσιες στατιστικές. Κατά τη διάρκεια των πέντε ετών εφαρμογής της νομοθεσίας, η μέση καθυστέρηση για τη διαβίβαση των ετήσιων στατιστικών φθάνει τους πέντε ή έξι μήνες μετά τη λήξη της προθεσμίας.

Επιπλέον, τα δύο τρίτα των κρατών μελών παρουσιάζουν καθυστερήσεις όσον αφορά τις μηνιαίες στατιστικές. Κατά τη διάρκεια των πέντε ετών εφαρμογής της σχετικής νομοθεσίας, τρία κράτη μέλη σημείωσαν καθυστερήσεις κατά μέσο όρο δύο μηνών ή περισσότερο, πέρα από την προθεσμία των 45 ημερών μετά το μήνα αναφοράς. Οι καθυστερήσεις αυτές εμποδίζουν την κατάρτιση στατιστικών για το σύνολο της ΕΕ και περιορίζουν την αποτελεσματική χρησιμοποίηση των δεδομένων για τους σκοπούς της ανάλυσης και της πρόβλεψης των αγορών.

Η Eurostat επισημαίνει τακτικά στα κράτη μέλη την ανάγκη να διαβιβάζουν τα στοιχεία τους εντός των προθεσμιών, συμπεριλαμβανομένων των προσωρινών στοιχείων, και να διαβιβάζουν τα οριστικά στοιχεία κατά τη διάρκεια του έτους.

1.2.3. «Ακαθάριστη/καθαρή» προσέγγιση

Η τρέχουσα προσέγγιση για τη μέτρηση της παραγωγής των κύριων γαλακτοκομικών προϊόντων είναι μια «καθαρή» προσέγγιση, δηλ. δεν περιλαμβάνει τις επαναχρησιμοποιήσεις στο εσωτερικό του γαλακτοκομικού τομέα. Παρέχει τη βάση για την απλή μέτρηση των ποσοτήτων που προορίζονται για άμεση κατανάλωση και εξαγωγή για κάθε κράτος μέλος. Δεδομένου ότι η πρώτη ύλη που εισάγεται στη μεταποιητική διαδικασία υπολογίζεται υπό τη μορφή πλήρους γάλακτος / αποκορυφωμένου γάλακτος, η λύση αυτή φαίνεται ότι είναι η απλούστερη για την κατάρτιση του απολογισμού χρησιμοποίησης της εν λόγω πρώτης ύλης. Η «καθαρή» προσέγγιση πρέπει να διατηρηθεί για την κατάρτιση των στατιστικών γάλακτος.

Εντούτοις, υπό το πρίσμα των εμπειριών που έχουν αποκτηθεί, και λαμβανομένων υπόψη των σημαντικών αλλαγών που έχουν σημειωθεί στη μεταποιητική διαδικασία των γαλακτοκομικών προϊόντων και οι οποίες οδηγούν στη συνεχώς αυξανόμενη χρησιμοποίηση των ενδιάμεσων γαλακτοκομικών προϊόντων, η μέτρηση των επαναχρησιμοποιήσεων θα επέκτεινε το πεδίο των στατιστικών πληροφοριών, ιδιαίτερα όσον αφορά τη χρήση των γαλακτοκομικών προϊόντων εκτός του τομέα. Πλην όμως, η ισχύουσα νομοθεσία δεν απαιτεί τη συλλογή στοιχείων όσον αφορά τη χρησιμοποίηση των γαλακτοκομικών προϊόντων εκτός του γαλακτοκομικού τομέα. Η συγκέντρωση επακριβών πληροφοριών (για όλα τα κράτη μέλη) όσον αφορά τις χρήσεις των προϊόντων εκτός του γαλακτοκομικού τομέα, λαμβανομένης υπόψη της σημασίας τους, θα βελτίωνε την ποιότητα των στατιστικών.

1.2.4. Τριετείς στατιστικές

Το άρθρο 4 παράγραφος 1 σημείο (γ) της οδηγίας 96/16/EK προβλέπει την ανά τριετία διαβίβαση του αριθμού των μονάδων έρευνας ανά ορισμένες τάξεις μεγέθους. Η εφαρμογή αυτής της διάταξης δημιουργεί πολλά προβλήματα. Αφενός, η ταχεία εξέλιξη της δομής της γαλακτοκομικής βιομηχανίας έχει καταστήσει ξεπερασμένες τις τάξεις μεγέθους που καθορίζονται στην απόφαση εφαρμογής Στην πράξη, από τους δεκαέξι πίνακες που προβλέπονταν στην προηγούμενη νομοθεσία, οι οκτώ έχουν διατηρηθεί, από τους οποίους οι έξι στην αρχική τους μορφή του 1972, ενώ μόνο δύο παρουσιάζουν διαφορές (έχουν προστεθεί δύο επιπλέον τάξεις μεγέθους). Η γαλακτοκομική βιομηχανία έχει αλλάξει αρκετά κατά τη διάρκεια των τελευταίων τριάντα ετών. Ένας αξιόπιστος δείκτης της εξέλιξης αυτής αποτελεί η μεγάλη άνοδος του αριθμού των εμπιστευτικών κωδικών (έχει σχεδόν δεκαπλασιαστεί κατά το διάστημα 1995-2000, βλέπε παράρτημα 2) γεγονός που αντικατοπτρίζει τη συγκέντρωση των επιχειρήσεων. Αφετέρου, οι μονάδες που εξετάστηκαν ορίστηκαν ως «επιχειρήσεις». Συνεπώς οι αλλαγές που έχουν σημειωθεί αφορούν τόσο την αναδιάρθρωση του γαλακτοκομικού κλάδου όσο και τις αλλαγές στην τεχνική δομή της παραγωγής.

2. Ορισμενa στατιστικα συμπερασματα

Λαμβάνοντας υπόψη τους παράγοντες αξιολόγησης που αναφέρονται στην παρούσα έκθεση και βάσει της εμπειρίας που έχει αποκτηθεί από την εφαρμογή της νομοθεσίας σχετικά με τις στατιστικές στον τομέα του γάλακτος, θα πραγματοποιηθούν διάφορες βελτιώσεις στην οδηγία 96/16/EK μέσω τροποποιήσεων που θα αφορούν:

- την περιεκτικότητα σε πρωτεΐνη των κύριων γαλακτοκομικών προϊόντων

- την προσοχή που θα δοθεί στο πρόβλημα της εμπιστευτικότητας: υιοθέτηση της τοπικής μονάδας ως μονάδας έρευνας και, ει δυνατόν, απόκτηση της συγκατάθεσης των εμπλεκόμενων επιχειρήσεων για τη διάδοση των δεδομένων που χαρακτηρίζονται εμπιστευτικά βάσει του κανονισμού.

- τις μεθοδολογικές εκθέσεις.

- τις περιφερειακές στατιστικές όσον αφορά την παραγωγή του αγελαδινού γάλακτος.

Ο βελτιώσεις αυτές θα πραγματοποιηθούν με την υποβολή στο Ευρωπαϊκό Κοινοβούλιο και στο Συμβούλιο πρότασης για την τροποποίηση της οδηγίας 96/16/EK του Συμβουλίου.

ΠΑΡΑΡΤΗΜΑ 1

>ΘΕΣΗ ΠIΝΑΚΑ>

ΠΑΡΑΡΤΗΜΑ 2

Αριθμός των εμπιστευτικών κωδικών ανά χώρα από το 1995 έως το 2000

>ΘΕΣΗ ΠIΝΑΚΑ>